  Туспуктэм: vk.com (Светлана Болотникова) Наталия Сильвестрова Яр ёросысь Бадӟымгуртысь (Бачумово) школаез но Яр каргуртысь 1 номеро школаез рос-прос тупатъям бере усьтӥзы. Дышетсконниосын ву, шуныт, езтыл сётон сӧзнэтъёсты воштӥзы, юртлэсь вылзэ но пушсэ выльдӥзы, выль тӥрлыкъёс басьтӥзы. Со сярысь Удмуртиысь дышетонъя но тодосъя министр Светлана Болотникова «ВКонтакте» мерлыко вотэсысь бамаз ивортӥз. Бадӟымгурт школаысь Нылпи кичӧлтонъя центре видеоконференциос радъяны но олимпиадаосы пыриськыны техника басьтӥзы, сиськонниез но спортзалэз выльдӥзы. ОБЖ но физика бӧлетъёсы (кабинет) лыдпусо лабораториос лэсьтӥзы. Матысь дыре школаын йӧскалык лулчеберетъя музей, театр ужаны кутскозы, гурт возёс класс кылдытозы. Ярысь 1 номеро школаысь технологияя бӧлетъёсы выль станокъёс но вуриськон машинаос пуктӥзы. Сердечно-лёгочной реанимация лэсьтыны дышетскыны тренажёръёс, ыбылӥськон тренажёръёс но 3D-принтер басьтӥзы. Тодэ вайытом, ужъёсты «Модернизация школьных систем образования» федерал программая быдэстӥзы. Ватсалом, 2023-тӥ арын программа улсын Удмуртиысь 23 дышетсконниез тыпатъяло: Ижкарысь, Можгаысь, Глазкарысь, Сарапулысь, Алнаш, Красногорск, Сюмси, Эгра, Ува, Глазов, Балезино, Кез но Сьӧлта ёросъёсысь школаосты. 2025-тӥ арозь 34 школаез выльдыны малпало. Тегъёс: школаос нылпиос тупатъянужъёс Яр Удмуртия  